ToekomsVenster: Beweeg na onderFoto: Pixabay.com “Hy wat in die gestalte van God was, het sy bestaan op Godgelyke wyse nie beskou as iets waaraan Hy Hom moes vasklem nie, maar Hy het Homself verneder deur die gestalte van ’n slaaf aan te neem en aan mense gelyk te word.” – Filippense 2:6-7 Die reis na die kroon kom deur die kruis. Jesus het Sy hemelse kroon neergesit en die doringkroon op die diepste, donkerste plek vir ons opgeneem. Wanneer die kinders van die Koning kies om Hom te volg, moet hulle weet dat dit ook hulle voorland is. Daarom gee Jesus ook aan hulle die versekering dat dit wat vir hulle in die wêreld voorlê moeilik sal wees, maar dat hulle moet moed hou, want Hy het die wêreld reeds oorwin (Johannes 16:33). Die skrywer van die Hebreërbrief bemoedig sy lesers in Hoofstuk 12 met ’n besondere fokus op Jesus wat ter wille van die vreugde wat vir Hom in die vooruitsig was, die kruis verduur het. Geliefde in die Here; daar is vandag baie valse dwaalleer wat ’n valse evangelie van gemak en voorspoed wil voorhou. Dit is nie die evangelie nie! Die evangelie is die boodskap van verlossing wat kom deur ’n kruis en die volgelinge van Jesus sal ook daardie roete stap.